बीएसपी नेता सतीश चंद्र मिश्रा ने कहा, ‘रावणराज’ की तरह काम कर रही है बीजेपी
सतीश चंद्र मिश्रा ने दावा किया कि आगामी विधानसभा चुनाव में ब्राह्मण व अनुसूचित जाति का गठजोड़ बीजेपी को सत्ता से बाहर करेगा।
नोएडा: उत्तर प्रदेश के जनपद गौतम बुद्ध नगर में आयोजित प्रबुद्ध सम्मेलन में शनिवार को बहुजन समाज पार्टी के राष्ट्रीय महासचिव सतीश चंद मिश्रा ने भारतीय जनता पार्टी पर निशाना साधते हुए आरोप लगाया कि वह धर्म की ठेकेदारी करती है और ‘रावणराज’ की तरह काम कर रही है। उन्होंने आरोप लगाया, ‘रामराज का वादा कर, सरकार बनाने वाली भाजपा रावणराज की तरह कार्य कर रही है। बीजेपी राज में सनातन धर्म को भी नुकसान हुआ है और वह भगवान राम के नाम पर सिर्फ राजनीति कर रही है।’ उन्होंने दावा किया कि भारतीय जनता पार्टी और समाजवादी पार्टी दोनों ब्राह्मण और दलित विरोधी है।‘बीजेपी को सत्ता से बाहर करेगा ब्राह्मण और अनुसूचित जाति का गठजोड़’मिश्रा ने कहा कि सरकार में ब्राह्मण और अनुसूचित जाति के लोगों का जमकर उत्पीड़न हो रहा है। उन्होंने दावा किया कि आगामी विधानसभा चुनाव में ब्राह्मण व अनुसूचित जाति का गठजोड़ बीजेपी को सत्ता से बाहर करेगा। मिश्रा ने कहा कि उत्तर प्रदेश में 16 प्रतिशत ब्राह्मण और 23 प्रतिशत अनुसूचित जाति/जनजाति के लोग हैं। उन्होंने दावा किया कि अगर दोनों मिल गए तो आगामी विधानसभा चुनाव में जीत से इन्हें कोई नहीं रोक सकता। उन्होंने ब्राह्मण समाज के लोगों से आह्वान किया कि वे दलित वर्ग को साथ लेकर आगे बढ़ें।‘जेवर एयरपोर्ट बसपा सरकार के समय बनाने की योजना थी, लेकिन...’केंद्र के कृषि कानूनों को लेकर किसानों के प्रदर्शन पर मिश्रा ने कहा कि दिल्ली की सीमा पर धरना दे रहे किसानों से केंद्र सरकार को सहानुभूति पूर्वक बातचीत करनी चाहिए तथा उनकी समस्याओं को हल करना चाहिए। उन्होंने कहा कि अगर किसान नए कृषि कानून को अस्वीकार कर रहे हैं, तो केंद्र सरकार किसानों के ऊपर नए कृषि कानून थोपने पर क्यो अड़ी है। उन्होंने कहा कि जेवर एयरपोर्ट बसपा सरकार के समय बनाने की योजना थी, लेकिन केंद्र सरकार की अनुमति नहीं मिलने की वजह से इसके निर्माण में देरी हुई।‘...तो काफी समय पहले से यहां पर हवाई उड़ान शुरू हो गई होती’मिश्रा ने दावा किया कि अगर तत्कालीन केंद्र सरकार जेवर एयरपोर्ट बनाने की अनुमति उस समय दे देती, तो काफी समय पहले से यहां पर हवाई उड़ान शुरू हो गई होती। मिश्रा ने आरोप लगाया कि जेवर एयरपोर्ट बनाने के लिए विस्थापित किए गए किसानों को यमुना विकास प्राधिकरण ने घर के निर्माण होने तक 6 माह का किराया देने का वादा किया था, जो पूरा नहीं किया जा रहा है।